খেলা নিয়ে সিনেমার মেলা, নন্দনে হবে প্রদর্শনী, জানুন নির্ঘন্ট

কলকাতা: ক্রীড়াপ্রেমীদের জন্য সুখবর! কলকাতায় (Kolkata) শুরু হতে চলেছে তৃতীয় ইন্টারন্যাশনাল স্পোর্টস ফিল্ম ফেস্টিভ্যাল অফ ইন্ডিয়া (ISFFI 2025)। আগামী ১০ ফেব্রুয়ারি শুরু হবে এই চলচিত্র উৎসব। ভারত সহ বিশ্বের ১৩টি দেশের ২৪টি সিনেমা প্রদর্শিত হবে এই সিনেমা উৎসবে (Film Festival)। তবে এই ক’দিন শুধুমাত্র খেলার সিনেমা নয়, নতুন সংযোজন হিসেবে থাকছে এলজিবিটিকিউ প্লাস স্পোর্টস এবং অ্যাডভেঞ্চার স্পোর্টস বিভাগ, যেখানে তুলে ধরা হবে অনেক অজানা লড়াই, স্বীকৃতি এবং সাফল্যের গল্প।

সোমবার রোটারি সদনে উদ্বোধনী অনুষ্ঠানের মধ্য দিয়ে শুরু হবে ক্রীড়া সিনেমার এই মহোৎসব। উদ্বোধনে উপস্থিত থাকবেন প্রাক্তন ভারতীয় ফুটবলার এবং রাজ্যের প্রাক্তন বিধায়ক দীপেন্দু বিশ্বাস। এরপর ১১ ফেব্রুয়ারি থেকে ১৫ ফেব্রুয়ারি পর্যন্ত নন্দন-৩ সিনেমা হলে (Nandan Cinema Hall) প্রতিদিন দুপুর ১:৩০ থেকে সন্ধ্যা ৭:৩০ পর্যন্ত চলবে সিনেমার প্রদর্শনী। তবে নয়ডার স্পোর্টস ডেভেলপমেন্ট কোম্পানি ‘স্ট্রেট ড্রাইভ’-এর সহযোগিতায় এই ফেস্টিভ্যাল এবার কলকাতা ছাড়াও শিলিগুড়ি, লখনউ, নয়াদিল্লি এবং পোর্ট ব্লেয়ারেও আয়োজন করা হবে।

আরও পড়ুন: ‘ছাবা’র প্রচারে এবার কলকাতার রাজপথে দেখা মিলল ভিকির

জানা গিয়েছে, এবারের ফেস্টিভ্যালে প্রতিযোগিতামূলক বিভাগে মোট ১৮টি সিনেমা দেখানো হবে, যেগুলি ভারতে এই প্রথমবার বড় পর্দায় আসতে চলেছে। অংশগ্রহণকারী দেশগুলির মধ্যে রয়েছে ভারত, ইরান, অস্ট্রেলিয়া, জাপান, স্পেন এবং আমেরিকা। ভারতীয় সিনেমার পাশাপাশি আন্তর্জাতিক ক্রীড়া জগতের নানা দিক ফুটে উঠবে এই ফেস্টিভ্যালে।

ফেস্টিভ্যালের সূচনা হবে ইরানের সিনেমা ‘আলি ভার্সাস আলি’ দিয়ে, যেখানে একজন ক্রীড়াবিদের সংগ্রামের গল্প তুলে ধরা হয়েছে। অন্যদিকে, উৎসবের সমাপ্তি হবে বাংলা সিনেমা ‘দাবাড়ু’ দিয়ে, যা দাবা খেলাকে কেন্দ্র করে নির্মিত। তবে ভ্যালেন্টাইনস ডে-র দিন, প্রথমার্ধে এলজিবিটিকিউ প্লাস স্পোর্টস ভিত্তিক তিনটি সিনেমা দেখানো হবে।

দেখুন আরও খবর: